Hollywood: Popster kry eie dokkie; plate geniet opnuut gewildheidLewis Capaldi. (Foto: Facebook) Maroela Media bied jou ’n opsomming van die week se jongste internasionale vermaaknuus. ’n Dokumentêr oor Lewis Capaldi, die Skotse sanger-liedjieskrywer en musikant, se lewe en loopbaan sal in April vanjaar op die stromingsreus, Netflix, te siene wees. Die projek is oorspronklik deur BMG, Pulse Films en Vice Media Group vervaardig en deur Quickfire Films gefinansier voordat Netflix die internasionale regte daarvan oorgekoop het. Lewis Capaldi: How I’m feeling now sal aanhangers ’n blik gee op Lewis se pad van gewildheid, sukses en waar sy wortels geplant is. Dit volg Lewis se terugkeer na sy tuisdorp in Skotland waar sy loopbaan afgeskop het, sy worstelinge met bekendheid, en hoe hy normaliteit steeds deel van sy lewe maak. “Hierdie dokumentêr het tydens die skeppingsproses van sy tweede album begin,” het Sam Bridger, hoof van musiek en rolprente by Pulse Films gesê. “Dit het verander in ’n verbysterende onbewaakte portret oor die druk van bekendheid op jong skouers en verken een van die grootste gesprekke van ons geslag: geestesgesondheid.” Lewis Capaldi: How I’m feeling now sal op 5 April op Netflix beskikbaar wees. ’n Onlangse verslag van die Recording Industry Association of America dui daarop dat meer plate as CD’s vir die heel eerste keer sedert 1987 in die VSA verkoop word. (Foto: Pixabay) Volgens hierdie verslag het plateverkope verlede jaar met 4% geklim. Verbruikers het nagenoeg 41 miljoen plate gekoop en sowat 33 miljoen CD’s, iets wat in die 1980’s die laaste keer gebeur het. Plate se gewildheid het die afgelope paar jaar gegroei, blykbaar die rede vir dié skielike verkope. Die akteur, Robert Blake, wat bekend is vir sy rol in In Cold Blood en jare gelede op die moord van sy vrou vrygespreek is, het in die ouderdom van 89 weens hartversaking gesterf. Robert Blake in 2005. (Foto: Michael Bucnker/Getty Images) Robert het in die 1970’s bekendheid verwerf toe hy deel van die misdaadreeks, Baretta, geword het. Sy loopbaan, wat reeds in sy kinderdae begin het, is egter oorskadu deur die moord op sy vrou, ’n misdaad waarvoor hy in die hof moes verskyn en waarop hy uiteindelik vrygespreek is. Bonny Lee Bakley was in ’n verhouding met Christian Brando, Marlon Brando se seun, toe sy Robert in 1999 in ’n nagklub ontmoet het. Maande ná die ontmoeting het sy geboorte aan ’n seun geskenk wat ná ’n vaderskapstoets toe dié van Robert en nie van Christian was nie. In 2001 is Bonny Lee buite ’n restaurant, waar sy en Robert die aand geëet het, geskiet. Gedurende die hofsaak, het Robert volgehou dat sy vrou geskiet is terwyl hy ’n geweer, wat hy in die restaurant vergeet, gaan haal het. Sy prokureurs het ook beweer dat Bonny Lee se vorige sewe eggenote en die “honderde mans wat sy geswendel het” die eintlike verdagtes is. Daar is ook gedurende die hofsaak beweer dat Robert ’n huurmoordenaar betaal het om sy vrou te vermoor. Die jurie het hom vroeg in 2005 onskuldig bevind. Hy is egter later daardie jaar deur ’n siviele saak verantwoordelik gehou vir die dood van sy vrou en moes nagenoeg $30 miljoen (sowat R550 miljoen) aan haar familie betaal. Bykomende bronne: Variety